**Jegyzőkönyv**

**Nagykovácsi Nagyközség Önkormányzat**

**Ügyrendi, összeférhetetlenségi, jogi és külső kapcsolatok bizottság nyilvános üléséről**

**Az ülés helye: Vállalkozói Inkubátorház**

**Az ülés időpontja: 2015. október 21.** (szerda 8 óra)

**Meghívottak:** Bánóczi Margit elnök, Tegzes Endre, Gerely Gábor, dr. Lovas András, dr Borók György, Kiszelné Mohos Katalin polgármester, Szemesy Barbara alpolgármester, dr. Fegyveres-Fiskál Gábor alpolgármester, Papp István jegyző, dr. Németh Zsanett aljegyző

**Megjelentek:** Bánóczi Margit elnök, Tegzes Endre, Gerely Gábor, dr. Borók György, Kiszelné Mohos Katalin polgármester, dr. Fegyveres-Fiskál Gábor alpolgármester, Papp István jegyző, Grégerné Papp Ildikó osztályvezető, Kissné Szalay Erzsébet jegyzőkönyvvezető.

**Bánóczi Margit elnök:** Köszöntöm a megjelenteket. Megállapítom, hogy az Ügyrendi, összeférhetetlenségi, jogi és külső kapcsolatok bizottsági ülésen a jelenlévő bizottsági tagok száma 4 fő, tehát a bizottság határozatképes. Szavazásra teszem fel a napirendi pontokat a meghívóban kiküldöttek szerint. Aki elfogadja, igennel szavaz. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK**

**21/2015. (X. 21.) HATÁROZATA**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága 2015. október 21-i ülésén az alábbi napirendeket tárgyalja.

1. **Rendeletalkotás Nagykovácsi Nagyközség Képviselő-testületének Szervezeti és Működési Szabályzatáról E – 123**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: EÜB, OKB, PB, ÜB

1. **Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól E – 125**

Előterjesztő: Kiszelné Mohos Katalin polgármester

Előadó: dr. Németh Zsanett aljegyző

Tárgyalja: ÜB, PB

1. **Döntés testvérvárosi kapcsolatok felvételéről E – 119**

Előterjesztő: Kiszelné Mohos Katalin polgármester

Előadó: Papp István jegyző

Tárgyalja: ÜB

**Határidő:** azonnal

**Felelős:** ÜB elnöke

**1. napirendi pont**

**Rendeletalkotás Nagykovácsi Nagyközség Képviselő-testületének Szervezeti és Működési Szabályzatáról**

**Bánóczi Margit elnök**: A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző**: *Röviden ismertette az előterjesztést.* Két módosító javaslatot nyújtottak be az előterjesztéshez. Az egyiket polgármester asszony, a másikat Bánóczi Margit elnök asszony.

**Kiszelné Mohos Katalin polgármester:** Az eddig lezajlott bizottsági üléseken már részletesen megtárgyaltuk az SZMSZ-t, az észlelt hibákat javítottuk. Tartalmában nem módosult az anyag. Ezt tartalmazza a módosító indítványom.

**Bánóczi Margit elnök:** A módosító indítványom indoka az, hogy a képviselői tiszteletdíjak 2006. óta változatlanok. Az SZMSZ módosítás folyamatban van, tehát ha bekövetkezik egy módosítás, akkor azt be tudjuk emelni. Emellett a költségvetés szempontjából is fontos. A mostani tiszteletdíjunk mellé be szeretném emelni a bizottsági tagok tiszteletdíját. A környező – Nagykovácsival összemérhető nagyságú – települések gyakorlatát is figyelembe véve nyújtottam be a javaslatomat.

**dr. Borók György:** Bánóczi Margit elnök asszony módosító indítványához szeretném mondani, hogy ki kellene egészíteni azzal, hogy amennyiben a bizottsági tag nem vesz részt az ülések legalább 50 %-án, akkor nem jogosult a tiszteletdíjra. Egyúttal szeretném előre jelezni, hogy lemondok a tiszteletdíjamról.

**Kiszelné Mohos Katalin polgármester:** Minden elismerésem a képviselőké, akik a munkájuk mellett vállalták ezt a feladatot. Illetve a külsős bizottsági tagoké, akik minden ellenszolgáltatás nélkül vállalták eddig a bizottságban a munkát. Mindenképpen ajánlatosnak tartom én magam is az emelést, azonban a beterjesztett mértéket én túlzásnak találom, összehasonlítva a környékbeli, illetve a hasonló nagyságú településeken alkalmazott díjazással. Viszont a külsős bizottsági tagoknak nem csökkenteném a korábban alkalmazott összeget. Javaslom, hogy a támadások elkerülése érdekében a bizottság vizsgálja fölül ezt a javaslatot.

**Gerely Gábor**: Ez számomra érzelmi kérdés. Ha én a tiszteletdíj miatt ülnék itt és végezném a munkámat, az akkor nem lenne hiteles. Az, hogy mi itt ülünk, az egy megtiszteltetés. Ha egy ilyen mértékű tiszteletdíjat kapnék, azt felajánlanám, arra bíztatnám a testület tagjait, hogy mondjunk le róla, és gyűjtsük össze, és fordítsuk valamilyen hasznos célra.

**dr. Fegyveres-Fiskál Gábor:** Az a képviselő, aki elvállalta ezt a feladatot, nagyon sok időt és energiát fektet ebbe. Egyrészről megtiszteltetés, másrészről elveszi az idejét a saját környezetétől. Azt gondolom, hogy a javaslat jó, ezzel foglalkozni kell, a mértékéről javaslom elgondolkodni a bizottságot. Javaslom, hogy 80 ezer Ft legyen az alapdíj. Az, hogy a külső bizottsági tagok nem kapnak tiszteletdíjat, az nem jó. Mértékét a 2014. évire javaslom meghatározni. A képviselő bizottsági tagoknál bizottságonként plusz 50 % díjazást javasolok. Az elnököknek én 30 ezer Ft-ot gondolnék. Ez így éves szinten plusz 10-11 millió Ft-ot jelent. Ha azt mondaná a testület egyöntetűen, hogy lemond erről a tiszteletdíjról, és felajánlja valamilyen célra, az más kérdés. De mivel most kerül sor az SZMSZ módosítására, érdemes lenne most megtenni ezt a módosítást is.

**Bánóczi Margit elnök:** Nyitott vagyok az összegek módosítására. De tudomásul kell venni azt is, hogy most még többet dolgozunk, bizottságokban is. Azért mennek gördülékenyen az ülések, mert bizottsági üléseken aktív munka folyik. A település részéről mindenképpen kritika éri a testületet, ha emelés lesz. Vannak olyan települések, ahol ennél sokkal magasabbak a tiszteletdíjak.

**dr. Borók György:** Az elhangzottak kapcsán azt javasolnám, hogy a környező településekhez hasonlóan érdemes megállapítani a díjazást. A 80 ezer Ft jónak tűnik, azt gondolom, hogy a bizottsági tagok között nem célszerű különbséget tenni, egységesen érdemes egy %-os arányt meghatározni. Ugyanakkor a 2. és a 3. bizottsági tagságért az 1. bizottsági tagság 50 %-át célszerű megállapítani, ez felel meg legjobban az országos szabályozásnak. Továbbra is javasolnám, hogy a részvételt is valamilyen szinten vegyük figyelembe.

**Tegzes Endre**: Ezt én is támogatnám, mert van olyan külsős tag, aki nem vesz részt az üléseken, ugyanakkor van olyan külsős tagunk is, aki a hétvégéjét is az anyagok áttekintésére fordítja nagyon becsületesen. Anyagilag ezt mindenképpen érdemes lenne értékelni.

**Bánóczi Margit elnök:** Én annyiban szeretném módosítani az itt elhangzott összegeket, hogy a 80 ezer Ft-os alapdíj esetén a bizottsági tagok díját 25 vagy 30 %-ban határoznám meg egységesen.

**dr. Fegyveres-Fiskál Gábor:** Akkor viszont arról is döntsön a bizottság, hogy ez milyen jelenlétet feltételez.

**dr. Borók György:** Aki az ülések 50 %-án legalább részt vett, az kaphatja meg a teljes összeget. Ezt féléves ciklusban kellene nézni.

**Kiszelné Mohos Katalin polgármester:** Felmerül az a kérdés, hogy ez az igazolt, vagy az igazolatlan hiányzásra vonatkozik. Illetve mi történik azokban az esetekben, amikor valaki magánszorgalomból részt vesz egy másik bizottság ülésén.

**Tegzes Endre:** Az elnök jelenlétét kellene ebből kiemelni, legyen meg az elnöknek a joga és lehetősége, hogy odaírja, ha valaki más bizottság ülésén önszorgalomból részt vesz, hogy segítse a munkát.

**dr. Fegyveres-Fiskál Gábor:** Az a bizottsági tag, aki nem tud eljárni, az ne legyen bizottsági tag. Borók úr felvetését támogatnám. A képviselői tiszteletdíj mértéke 80.000 Ft. legyen. Ha a képviselő 6 egymást követő hónapban a képviselő-testületi, illetve a bizottsági ülések legalább 50 %-án nem vett részt, a következő havi tiszteletdíjára, illetve pótlékára ne legyen jogosult. A képviselő bizottsági tag a képviselői tiszteletdíj 30 %-ának, minden további bizottság után a 15 %-ának megfelelő összegre legyen jogosult. A bizottsági elnök 50 %, a nem képviselő bizottsági tag 30 %-nak megfelelő pótlékra legyen jogosult. Javaslom a bizottságnak ennek a megszavazását.

**Tegzes Endre:** Ha ezeket a módosításokat elfogadjuk, akkor mindenképpen meg kellene vizsgálni az alpolgármesterek tiszteletdíját is.

**Kiszelné Mohos Katalin polgármester**: Az alpolgármesterek tiszteletdíját jogszabály határozza meg. Most a minimumot kapja alpolgármester asszony.

**Bánóczi Margit elnök**: Köszönöm. Azt gondolom, hogy ha nincs további hozzászólás, akkor elsőként a módosító javaslatról szavazzunk az elhangzottak szerint. Az általam benyújtott módosító javaslatot visszavonom. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**22/2015. (X. 21.) HATÁROZATA**

Az **Ügyrendi, Összeférhetetlenségi, Jogi és Külső kapcsolatok Bizottsága** a rendelet-tervezetet az alábbiak szerint javasolja módosítani:

1. A 4. § (3) bekezdés az alábbiak szerint módosul:

„(3) A képviselői tiszteletdíj mértéke 80.000 Ft.”

2. A 6. § (1) bekezdés az alábbiak szerint módosul

„(1) Ha a képviselő 6 egymást követő hónapban a képviselő-testületi, illetve a bizottsági ülések legalább 50 %-án nem vett részt, a következő havi tiszteletdíjára, illetve pótlékára nem jogosult.”

3. A 33. § (2) bekezdése az alábbiak szerint módosul:

„(2) A képviselő bizottsági tag a bizottságban való munkájáért pótlékra jogosult. A pótlék összege a 4. § (3) bekezdésében megállapított képviselői tiszteletdíj

1. egy bizottság után 30 %-ának
2. minden további bizottság után 15 %-ának

megfelelő összeg.”

4. A 33. § az alábbi (3)-(5) bekezdéssel egészül ki:

 „(3) A bizottsági elnök a bizottságban való munkájukért a 4. § (3) bekezdésében megállapított képviselői tiszteletdíj 50 %-ának megfelelő pótlékra jogosult.

(4) A bizottság nem képviselő tagja a bizottságban való munkájáért a 4. § (3) bekezdésében megállapított képviselői tiszteletdíj 30 %-ának megfelelő pótlékra jogosult.

(5) A bizottság nem képviselő tagjára a 6. § (1) bekezdésében foglaltakat megfelelően alkalmazni kell.”

**Határidő:** azonnal

**Felelős:** ÜB elnöke

**Bánóczi Margit elnök**: Köszönöm. Most pedig az előterjesztésben szereplő határozati javaslatot teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 4 tagja 4 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**23/2015. (X. 21.) HATÁROZATA**

**Tárgy: Nagykovácsi Nagyközség Képviselő-testületének Szervezeti és Működési Szabályzatáról szóló rendelet elfogadása**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a Nagykovácsi Nagyközség Képviselő-testületének Szervezeti és Működési Szabályzatáról szóló önkormányzati rendeletének elfogadását a 22/2015 (X. 21.) Ügyrendi, összeférhetetlenségi, jogi és külső kapcsolatok bizottsági határozatban foglalt kiegészítéssel.

**Határidő**: azonnal

**Felelős:** ÜB elnök

*Dr. Borók György elment, a bizottság létszáma a továbbiakban 3 fő.*

**2. napirendi pont**

**Rendeletalkotás a hivatali helyiségen kívül és hivatali munkaidőn kívül történő házasságkötés szabályairól és díjairól**

**Bánóczi Margit elnök**: A napirendi pont előadója dr. Németh Zsanett aljegyző asszony. Mivel ő nincs itt, ezért átadom a szót Papp István jegyző úrnak, hogy röviden ismertesse az előterjesztést.

**Papp István jegyző**: *Röviden ismertette az előterjesztést.*

**Bánóczi Margit elnök:** Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**24/2015. (X. 21.) HATÁROZATA**

**Tárgy: A hivatali helyiségen kívül és hivatali munkaidőn kívül történő házasságkötés szabályairól és díjairól szóló rendelet elfogadása**

Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága javasolja a Képviselő-testületnek a hivatali helyiségen kívül és hivatali munkaidőn kívül történő házasságkötés szabályairól és díjairól szóló rendeletének elfogadását az előterjesztésben foglaltak szerint.

**Határidő**: azonnal

**Felelős:** ÜB elnök

**3. napirendi pont**

**Döntés testvérvárosi kapcsolatok felvételéről**

**Bánóczi Margit elnök**: A napirendi pont előadója Papp István jegyző úr. Átadom a szót, hogy röviden ismertesse az előterjesztést.

**Papp István jegyző**: *Röviden ismertette az előterjesztést.*

**Bánóczi Margit elnök**: Köszönöm szépen. Kérdés felvetés, van-e? Nincs. Akkor szavazzunk a rendelet elfogadásáról. Indítható a szavazás.

**Megállapítom, hogy Nagykovácsi Nagyközség Önkormányzat Ügyrendi, összeférhetetlenségi, jogi és külső kapcsolatok bizottsága jelen lévő 3 tagja 3 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**ÜGYRENDI, ÖSSZEFÉRHETETLENSÉGI, JOGI ÉS KÜLSŐ KAPCSOLATOK BIZOTTSÁG**

**25/2015. (X. 21.) HATÁROZATA**

**Tárgy: Döntés testvérvárosi kapcsolatokról**

Nagykovácsi Nagyközség Önkormányzatának Képviselő-testülete úgy dönt, hogy a németországi Linum és az olaszországi Poggio Mirteto településekkel testvérvárosi kapcsolatot létesít.

Felhatalmazza a polgármestert az együttműködési megállapodások megkötésére.

**Határidő:** 2016. január 31.

**Felelős:** polgármester

**Bánóczi Margit elnök:** Köszönöm szépen. Amennyiben nincs több kérdés, hozzászólás, az ülést 9:05 órakor bezárom.

 K.m.f.

 Bánóczi Margit Tegzes Endre

 elnök tag